АНТИКОРУПЦИЈСКИ КОДЕКС
Уводне напомене
Члан 1.
Овим  Антикорупцијским  Кодексом  (у  даљем  тексту:  Правила)  Еколошко друштво "ЛАЗАРЕВАЦ У ЗЕЛЕНОМ" (у  даљем  тексту:  Удружење) жели да осигура да ће у току рада на пројекту „Пројекат правилног одлагања текстилног отпада у школама “текстилни отпад је ресурс” (у даљем тексту: пројекат) запослена и ангажована лица (у даљем тексту запослени) поступати и понашати се према највишим стандардима интегритета.
 
Обим примене
Члан 2.
Ова Правила се односе на све запослене на пројекту, као и на сва трећа лица која су на било који други  начин укључена у пословање Удружења а везано за пројекат.
 
Сврха и циљ
Члан 3.
Удружење  је организација која је кроз своје пословање током година изградило интегритет који жели да задржи и у будућности. Из тог разлога је витална борба против и спречавање корупције у свим његовим  аспектима. Ова Правила се ослањају на Кривичну конвенцију Европског Савета о корупцији из 1999. године и остале међународне и антикурупцијске прописе Србије као и на Пословни кодекс пројекта.
 
Појам корупције
Члан 4.
Појам  корупције  се  у  пракси  изједначава  са  појмом  мито  и  дефинише  се  као  злоупотреба  власти  или положаја од стране некога у своје приватне сврхе.  Најчешћи  облик  корупције  је  подмићивање  које подразумева давање или примање новца, поклона или других користи као подстицаја да се уради нешто што је непоштено, незаконито или може бити сматрано кршењем правила пословања. Закони о борби против корупције  изричито  забрањују  таква  понашања  како  према  државним службеницима тако и према приватним лицима са предвиђеним казнама за починиоце таквих дела.
 
Појам Државних службеника
Члан 5.
Државним службеницима се сматрају следећа лица:
 
-запослени у Влади, Министарствима, државним агенцијама и повезаним организацијама,
-запослени у међународним јавним организацијама и сва лица која делују у име таквих организација,
-запослени у организацијама које су у делимичном државном власништву и јавно-приватним партнерствима,
-чланови политичких организација и партија,
-чланови  породица  наведених  лица  који  се  у  пракси  често  могу  користити  као  посредници  у  коруптивним активностима државних службеника.
 
Приватно-приватна корупција
Члан 6.
Приватно-приватни корупцијски акти су они који не укључују државне службенике. Иако се међународна акта не баве посебно овим видом корупције већ су ограничени на корупцију у државним службама, овај вид корупције је чест у пракси и такође строго забрањен. Приватна корупција представља кривично дело у многим земљама, као што су земље које су ратификовале Кривичноправну Конвенцију о корупцији Савета Европе.
 
Јавне набавке и тендерске процедуре
Члан 7.
Приликом  набавке  одређених  добара,  услуга  или  радова  потребно  је предузети све мере како не би  дошло до корупције у планирању, поступку или током извршења уговора, како би се евентуална корупција
благовремено открила и како би се отклониле штетне последице и евентуални починиоци били санкционосани. На поступке јавних набавки ће се примењивати и одредбе Правила о јавним набавкама која садрже специфицирана упутства за све врсте поступака.
 
Запослени на пројекту
Члан 8.
Интегритет запослених на пројекту мора бити очуван применом следећих принципа:
 
-приликом ангажовања запослених на пројекту обавезно је водити рачуна о њиховом интегритету, 
-приликом конкурисања за ангажовање на пројекту кандидати ће попуњавати формулар као вид допуне ЦВ-а  у којима ће дати поверљиве личне информације које ће се користити искључиво за интерну употребу,
-запослени на пројекту су у обавези да се упознају са процедурама и правилима која важе на пројекту.
 




Забрана подмићивања
Члан 9.
Запослени или члан његове породице не сме нудити, давати, стављати у изглед, обећавати или прихватити новац, ствар, право, услугу, поклон веће вредности или могућност утицаја од другог лица које је у пословном односу са Удружењем. Поклоном веће вредности сматра се новац, ствар, право или услуга као и свака друга корист добијена или извршена без плаћања одговарајуће новчане накнаде, уз накнаду по знатно нижој цени од тржишне или без одговарајуће противчинидбе, а чија вредност прелази једну половину износа просечне месечне нето зараде у Републици Србији.
 
Дозвољено је прихватање и давање поклона мање вредности, осим ако прихватање таквог поклона
не  представља  услов  за  закључење  посла  или  доводи  поклонодавца  у  повољнији  положај  у  односу  на конкуренте.
 
Прихватање позива на ручак или ког сличног позива који је део општеприхваћене пословне праксе и за
који се сматра да не може утицати на доношење одлуке, дозвољено је као израз испољавања учтивости према пословним партнерима.
 
Политички доприноси
Члан 10.
 
Удружење у свом пословању наступа као политички неутрална организација па је забрањено давати прилоге политичким странкама или политичарима као и лицима уско повезаним са њима. 
 
Ревизија
Члан 11.
 
Удружење у току или по окончању  пројекта има право да спроведе поступке ревизије као вид контроле
како би се осигурала усклађеност са антикорупцијским прописима.
 
Обавеза пријављивања корупције
Члан 12.
Сви запослени на пројекту су у обавези да уколико постоји сумња да неко од запослених има било какве везе са коруптивним активностима то пријави руководиоцу пројекта који ће на то реаговати у складу са законским прописима како би такви случајеви били санкционисани.
 


Вођење антикорупцијске евиденције
Члан 13.
У случају откривања коруптивних радњи руководилац пројекта ће сачинити службену белешку у којој ће навести све податке који могу бити од значаја (име лица, врста радње, начин прикупљања доказа и др.).
 
Општа упутства
Члан 14.
Обзиром да ова Правила не могу предвидети сваки вид корупције, запосленима се оставља могућност да скрену руководиоцу пројекта пажњу на потенцијална коруптивна понашања., уколико процене да за то има основа.

